L. Miklós, minister životného prostredia SR: (2002-03-19):
Druhý problém je zákaz PVC, respektíve zrušenie zákazu PVC. Najprv poviem vecne, ako ministerstvo životného prostredia celú túto problematiku riešilo. Ako viete, pôvodne v návrhu zákona o odpadoch tento zákaz nebol a ja poviem úprimne, aj keď sú tu zrejme priatelia z mimovládnych organizácií, ktorí sú za zákaz PVC, ja poviem úprimne, že predkladateľovi sa takýto spôsob nepáčil a úplný zákaz zrejme ani nie je dobrý a vyvolal mnohé spory. Preto ministerstvo životného prostredia, aj keď, samozrejme, že my plníme zákony, tak ako ich prijme parlament, ale napriek tomu sme ziniciovali niekoľko rokovaní a nakoniec na Úrade vlády aj celkom významné medzinárodné sedenie, medzinárodný seminár, medzinárodnú konferenciu o tom, akým spôsobom by sme mohli vyriešiť problematiku zákazu PVC, respektíve akým spôsobom by sme mohli pristúpiť k novele tohto inkriminovaného bodu. Vtedy som vyzval stranu aj tí, ktorí zastávajú zákaz PVC, aj tí, ktorí sú proti zákazu PVC, aby dali návrhy na novelu tohto bodu. Takýto prísľub aj bol a začali sme na tomto aj pracovať, takže si viem predstaviť aj postup, ktorý je systémovejší a nepôjde do extrémov. Ešte raz hovorím, aj keď akokoľvek sa to môže brať, ale predkladateľ nepodal návrh na úplný zákaz PVC, ten bod prišiel doslova v posledných hodinách do parlamentu a bol odsúhlasený parlamentom. Predkladateľ, samozrejme, vtedy už nesťahoval zákon, tak preto sa zákaz do toho dostal. V súčasnosti druhý extrém, teda návrh o rušenie tohto zákazu, tiež neprišiel zo strany predkladateľa. Skutočne neprišiel zo strany predkladateľa, lebo ako som povedal, my sme pripravovali iný postup na novelu tohto bodu, lebo o tom znovu podčiarkujem, že som presvedčený, že tento bod by bol treba aj tak novelizovať. A ten bod, ten zákaz, teda proste zrušenie zákazu prišiel ako poslanecký návrh alebo pozmeňujúci návrh a počas celého tohto rokovacieho procesu rezonoval na rôznych fórach. Nakoniec gestorský výbor odporúča neschváliť tento návrh a gestorský výbor hovorí, že je nad rámec zákona. Preto, vážené pani poslankyne, vážení páni poslanci, som teraz v mimoriadne zvláštnej situácii, že prvý návrh, teda zákaz PVC, neprišiel zo strany predkladateľa ani zrušenie zákazu PVC neprišlo od predkladateľa, tak si myslím, že v tomto momente aj vecne, aj politicky by som sa mal spoľahnúť na riešenie alebo na rozhodnutie gestorského výboru, ktorý odporúča, ktorý hovorí že tento bod je nad rámec zákona a odporúča ho neschváliť. Ešte by som si chcel prípadne vyjasniť aspoň pre seba situáciu oproti tomu prvému bodu, kde tiež hovorí gestorský výbor, že je to nad rámec zákona, ale odporúča schváliť. Takže tu zrejme ten rozpor nie je až taký veľký ako pri tomto druhom bode, takže ja sa teraz musím vyjadriť, pretože je to gestorský výbor, je to odborný výbor, s ktorým ministerstvo musí spolupracovať, že ja musím, ja by som bol mimoriadne asi arogantný voči gestorskému Výboru Národnej rady pre životné prostredie a ochranu prírody, keby som nesúhlasil s tým návrhom, ktorý gestorský výbor ponúka. Ďakujem pekne. I. Presperín, podpredseda NR SR: Páni poslanci, prerušujem rokovanie o tomto návrhu zákona. Nasleduje druhé a tretie čítanie návrhu s vyslovením súhlasu Národnej rady Slovenskej republiky s Kjótskym protokolom k Rámcovému dohovoru OSN o zmene klímy. Návrh vlády ste dostali ako tlač 1342, spoločnú správu výborov schválenú gestorským výborom ako tlač 1342a, súčasťou ktorej je aj návrh uznesenia Národnej rady. Návrh vlády odôvodní minister životného prostredia Slovenskej republiky László Miklós. Prosím, pán minister, keby ste sa ujali slova.